കിഴക്കേകോട്ട ഫുട് ഓവര് ബ്രിഡ്ജിന്റെ നിര്മ്മാണ പുരോഗതി മേയര് വിലയിരുത്തി തിരുവനന്തപുരം: കിഴക്കേകോട്ടയില് നിര്മ്മിക്കുന്ന ഫുട് ഓവര് ബ്രിഡ്ജിന്റെ നിര്മ്മാണ പുരോഗതി മേയര് ആര്യ രാജേന്ദ്രന് സ്ഥലം സന്ദര്ശിച്ച് വിലയിരുത്തി. ഫുട് ഓവര് ബ്രിഡ്ജിന്റെ നിര്മ്മാണം എത്രയും വേഗം പൂര്ത്തിയാക്കണമെന്ന് മേയര് അധികൃതരോട് നിര്ദ്ദേശിച്ചു. സംസ്ഥാനത്തെ ഏറ്റവും വലുതും ലിഫ്റ്റുള്ള ആദ്യത്തെ ഓവര്ബ്രിഡ്ജും ഇതായിരിക്കും. നാല് കോടി രൂപ ചെലവിലാണ് 102 മീറ്രര് നീളമുള്ള ബ്രിഡ്ജിന്റെ നിര്മ്മാണം. 60 ശതമാനം ജോലികള് പൂര്ത്തിയാക്കിയെന്നും നവംബറോടെ നിര്മ്മാണം പൂര്ത്തിയാകുമെന്നാണ് പ്രതീക്ഷിക്കുന്നതെന്നും നിര്മ്മാണ കമ്ബനിയായ ആക്സോ എന്ജിനിയേഴ്സ് പ്രൈവറ്റ് ലിമിറ്റഡ് അധികൃതര് പറഞ്ഞു. നിലവില് രാത്രിയും പകലുമായി ജോലികള് പുരോഗമിക്കുന്നുണ്ട്. സ്റ്റാന്ഡിംഗ് കമ്മിറ്റി ചെയര്മാന്, ചെയര്പേഴ്സണ്, നഗരസഭാ സെക്രട്ടറി എന്നിവരും മേയറോടൊപ്പമുണ്ടായിരുന്നു.